Il-Brażil bit-tieni l-ogħla rata ta' imwiet fid-dinja mill-Covid-19
Imtella' Ġunju 13, 2020 - Aġġornata 13 Ta' Ġunju, 2020 11:57am Il-Brażil għandu t-tieni l-ogħla każijiet ta' coronavirus fid-dinja u t-tieni l-ogħla rata ta' imwiet mill-Covid-19 fid-dinja. Skont is-sit Johns Hopkins, dan l-akbar pajjiż fl-Amerika Latina għandu 828,810 każ ta' coronavirus. Il-Brażil irreġistra wkoll 41,828 mewt mill-Covid-19 filwaqt li rkupraw 445, 123 persuna. Madankollu, huwa maħsub li ċ-ċifri tal-Brażil huma ħafna ogħla minn hekk minħabba li mhumiex isiru biżżejjed testijiet u li l-pajjiż għadu ġimgħat 'il bogħod milli jilħaq il-quċċata tal-każijiet. Is-sit Johns Hopkins għadu jpoġġi lill-Istati Uniti bħala l-pajjiż bl-ogħla rata ta' infezzjonijiet mill-coronavirus b'2,048,986 każ. Wara hemm il-Brażil u wara r-Russja b'519,458 każ. Fejn jidħlu imwiet, l-Istati Uniti rreġistraw l-ogħla ammont, 114,669 mewt bil-Covid-19, wara l-Brażil u fit-tielet post hemm ir-Renju Unit b'41,566 mewt.